Vaskemaskinen, tørretumbleren, køle- og fryseapparater, tv og underholdning står for størstedelen af elforbruget i husstanden. Jeg vil anbefale, at du slukker for tørretumbleren og bruger tørresnoren i stedet, da tørretumbleren er en af de store energislugere.
De andre apparater og hvidevarer kan du ikke nødvendigvis slukke, men her skal du overveje, om du kan reducere dit forbrug ved for eksempel at vaske ved 20 eller 30 grader, slukke lyset når du går, holde temperaturen i køleskabet på 5 grader og fryseren på -18.
Hvis du har variabel elpris, kan du også flytte dit forbrug til de billigere tidspunkter på døgnet. Her kan du for eksempel tænde opvaskemaskinen, før du går i seng.
- Amro Hajir, seniorprojektleder i Sparenergis rådgivningstjeneste